ગયા વખતે મિડ-ડે કપના ઇતિહાસનો અત્યાર સુધીનો ટીમનો ૨૫૯ રનનો હાઇએસ્ટ સ્કોર કરીને ગુર્જર સુતારે ધમાલ મચાવી હતી ત્યારે આજે ટૉસ જીતીને પ્રથમ બૅટિંગમાં ઊતરી ત્યારે ફરી એક વખત ઇતિહાસના પુનરાવર્તનની આશા હતી. ઓપનિંગ જોડી ધર્મેશ અનુવાડિયા (૫૬) અને નૈનેશ પંચાસરા (૧૬)એ જવાબદારીપૂવર્‍ક બૅટિંગ કરીને સારી શરૂઆત કરી હતી. ગયા વખતે ૨૧૧ રનની પાર્ટનરશિપનો ઇતિહાસ કરનારી આ જોડી વચ્ચે આ વખતે ૬.૪ ઓવરમાં નૈનેશ પંચાસરાની વિકેટ પડી ત્યાં સુધી ૯૨ રનની શાનદાર ભાગીદારી નોંધાઈ હતી. ધર્મેશ અનુવાડિયાએ પોતાની ઇનિંગ્સ દરમ્યાન ફરી એક વખત સારા શૉટ્સનાં દર્શન કરાવ્યાં હતાં એમ છતાં ગુર્જર ક્ષત્રિય કડિયાની ચુસ્ત બોલિંગ સામે અપેક્ષા પ્રમાણે ધડબડાટી જોવા નહોતી મળી. બોલરોએ છેલ્લી ચાર ઓવરમાં રન આપવાની કંજૂસાઈને કારણે ગુર્જર સુતારના ૧૦ ઓવરમાં ૩ વિકેટે ૧૨૫ રન થયા હતા.